ToekomsVenster: Hanteer ongekontroleerde gedagtes | Maroela Media
Dié wat hulle deur hulle sondige natuur laat beheers, hou hulle besig met die dinge van die sondige natuur, maar dié wat hulle deur die Gees laat beheers, hou hulle besig met die dinge van die Gees. – Rom. 8:5-6 (83 Vert.)
Die mense wat deur hulle sondige natuur gedomineer word – hulle gedagtes word oorheers deur sondige dinge. Maar dié wat deur die Gees beheer word – hulle gedagtes is vol van die dinge wat die Gees gelukkig maak. – Rom. 8:5-6 (NLV)
Ai, die gedagtes van 'n mens kan darem met jou mors. Ek dink nie daar is 'n enkele mens wat nie somtyds in 'n doolhof van niksseggende gedagtes vasgedraai raak nie. Negatiwiteit, self veroordeling en skuld, bitterheid, opstand, selfbejammering, verwyte, so kan ek aangaan. Ons ken daardie ervaring al te goed.
Die soort gedagtes kom tot niks, dit draai ons vas en beroof ons van vrede en rus.
Die teks het 'n duidelike oplossing vir die toedrag van sake. Jou gedagtes moet deur God beheer en oorheers word. Jy is bekend met die Filippense teks nie waar nie:
Ten slotte, broers en susters, vul julle gedagtes met alles wat waar, eerbaar, skoon, suiwer, lieflik en lofwaardig is. – Fil. 4:8 (NLV)
Wat moet 'n mens dus doen? Vra die Heilige Gees om jou gedagte se wêreld in beslag te neem, om jou denke te rig, om jou fokus te verskuif, om jou oorwinning te gee. Dit is 'n treffende wyse waarop die Nuwe Lewende vertaling die saak stel – "gedagtes wat die Gees gelukkig maak".
Paulus se bekende woorde in Rom. 12 het betrekking: Moenie julle leefstyl aanpas by die gedragspatrone van hierdie wêreld nie, maar laat God julle omvorm deurdat Hy julle denkpatrone vernuwe. Dan sal julle goed kan onderskei wat Hy wil hê dat julle moet doen, naamlik dit wat werklik goed en aanvaarbaar en volmaak is.
Is jy 'n gevangene van neerdrukkende, herhalende, ontmoedigende en ook sondige gedagtes. Hier is die antwoord.
Laat julle gedagtes beheer word deur die hemelse dinge, nie deur dinge op die aarde nie. – Kol. 3:2 (NLV)